CELEX: 32013R1216
Language: sk
Date: 2013-11-28 00:00:00
Title: Vykonávacie nariadenie Komisie (EÚ) č. 1216/2013 z  28. novembra 2013 , ktorým sa ustanovuje výnimka z nariadenia (ES) č. 288/2009, pokiaľ ide o lehotu členských štátov na oznámenie svojej stratégie a žiadosti o pomoc Komisii a lehoty Komisie na rozhodnutie o konečnom pridelení pomoci v rámci programu podpory konzumácie ovocia v školách

29.11.2013   
            
            
               SK
            
            
               Úradný vestník Európskej únie
            
            
               L 319/4
            
         VYKONÁVACIE NARIADENIE KOMISIE (EÚ) č. 1216/2013
   z 28. novembra 2013,
   ktorým sa ustanovuje výnimka z nariadenia (ES) č. 288/2009, pokiaľ ide o lehotu členských štátov na oznámenie svojej stratégie a žiadosti o pomoc Komisii a lehoty Komisie na rozhodnutie o konečnom pridelení pomoci v rámci programu podpory konzumácie ovocia v školách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 103h písm. f) v spojení s jeho článkom 4,
   keďže:
   
               (1)
            
            
               V súlade s článkom 4 ods. 1 nariadenia Komisie (ES) č. 288/2009 (2) členské štáty žiadajúce o pomoc uvedenú v článku 103ga ods. 1 nariadenia (ES) č. 1234/2007 na obdobie trvajúce od 1. augusta do 31. júla by mali oznámiť Komisii svoju stratégiu do 31. januára roka, v ktorom sa začína prvé obdobie.
            
         
               (2)
            
            
               V nadväznosti na návrh Komisie týkajúci sa nariadenia Európskeho parlamentu a Rady, ktorým sa zriaďuje spoločná organizácia trhov s poľnohospodárskymi výrobkami (nariadenie o jednotnej spoločnej organizácii trhov) (3), a na politickú dohodu dosiahnutú spoluzákonodarcami o budúcej spoločnej poľnohospodárskej politike (SPP) sa od januára 2014 zmenia dôležité prvky programu podpory konzumácie ovocia, najmä celková výška pomoci a nové miery spolufinancovania.
            
         
               (3)
            
            
               Uplatňovanie nových prvkov programu podpory konzumácie ovocia v školách od 1. januára 2014 znemožní členským štátom pred skončením lehoty na oznámenie svojej stratégie prispôsobiť svoje stratégie tomuto novému rámcu.
            
         
               (4)
            
            
               Pokiaľ ide o povinnosť oznámiť Komisii stratégiu a žiadosť o poskytnutie pomoci na obdobie trvajúce od 1. augusta 2014 do 31. júla 2015, mal by sa preto členským štátom, ktoré chcú vykonávať program podpory konzumácie ovocia v školách v školskom roku 2014/2015, vo forme prechodného opatrenia predĺžiť termín do 30. apríla 2014.
            
         
               (5)
            
            
               Vzhľadom na zmeny, ktoré budú zavedené novou SPP v rámci celkového rozpočtu programu podpory konzumácie ovocia v školách, by sa mala predĺžiť aj lehota, ktorú má Komisia podľa článku 4 ods. 4 tretieho pododseku nariadenia (ES) č. 288/2009, na rozhodnutie o konečnom pridelení pomoci na obdobie trvajúce od 1. augusta 2014 do 31. júla 2015, a to do 30. júna 2014.
            
         
               (6)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   1.   Odchylne od článku 4 ods. 1 nariadenia (ES) č. 288/2009 môžu členské štáty oznámiť svoju stratégiu a žiadosť o pomoc na obdobie od 1. augusta 2014 do 31. júla 2015 najneskôr do 30. apríla 2014.
   2.   Odchylne od článku 4 ods. 4 tretieho pododseku nariadenia (ES) č. 288/2009 Komisia o konečnom pridelení pomoci Únie na obdobie od 1. augusta 2014 do 31. júla 2015 rozhodne do 30. júna 2014.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Jeho platnosť sa skončí 30. júna 2014.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Nariadenie Komisie (ES) č. 288/2009 zo 7. apríla 2009, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o pomoc Spoločenstva pri poskytovaní ovocia a zeleniny, spracovaného ovocia a zeleniny a výrobkov z banánov deťom vo vzdelávacích zariadeniach v rámci programu podpory konzumácie ovocia v školách (Ú. v. EÚ L 94, 8.4.2009, s. 38).
   
      (3)  KOM(2011) 626 v konečnom znení.